### NN 135/2025 (31.10.2025.), Pravilnik o praćenju učinka potpora u turizmu

Ministarstvo turizma i sporta

1992

Na temelju članka 45. stavka 3. i članka 46. stavka 2. Zakona o turizmu (»Narodne novine«, broj 156/23), ministar turizma i sporta donosi

PRAVILNIK

O PRAĆENJU UČINKA POTPORA U TURIZMU

I. UVODNE ODREDBE

Predmet Pravilnika

Članak 1.

(1) Ovim se Pravilnikom propisuje sadržaj, ustroj i način vođenja baze podataka o projektima kojima je dodijeljena potpora u sektoru turizma, kao i metodologija izrade učinaka mjera.

(2) Odredbe ovoga Pravilnika primjenjuju se na potpore dodijeljene prema pravilima, postupcima i kriterijima za praćenje potpora, u skladu s odredbama Zakona o turizmu (»Narodne novine, broj 156/23, dalje u tekstu: Zakon) i Uredbom o poticanju ulaganja u sektoru turizma (»Narodne novine«, broj 39/24, dalje u tekstu: Uredba).

(3) Pojmovi koji se koriste u ovom Pravilniku imaju značenje određeno Uredbom, ako nije drugačije definirano ovim Pravilnikom.

II. BAZA PODATAKA

Uspostava Baze podataka

Članak 2.

(1) Baza podataka o projektima kojima je dodijeljena potpora (dalje u tekstu: Baza podataka) vodi se u elektroničkom obliku.

(2) Bazu podataka uspostavlja i vodi tijelo državne uprave nadležno za turizam (dalje u tekstu: nadležno tijelo), sukladno propisima o državnoj informacijskoj infrastrukturi i propisima o tajnosti podataka te zaštiti osobnih podataka.

(3) Podatke koje sadrži Baza podataka prikuplja, unosi i ažurira nadležno tijelo.

Sadržaj Baze podataka

Članak 3.

Baza podataka, sadrži najmanje podatke o:

– vrsti potpore

– obliku potpore

– korisniku potpore (naziv, adresa, OIB, datum podnošenja zahtjeva, veličina poduzetnika)

– naznaci djelatnosti u turizmu prema klasifikaciji NACE Rev 2

– datumu dodjele potpore

– vrijednosti projekta ulaganja (ukupna vrijednost projekta koji se financira, vrijednost prijavljenog projekta ulaganja)

– nazivu i opisu projekta koji se financira

– iznosu dodijeljene potpore

– mjestu ulaganja (ITR)

– vrsti ulaganja (sukladno članku 17. stavku 1. i člancima 18. i 20. Uredbe)

– rokovima provedbe i ostvarenim rezultatima.

III. METODOLOGIJA IZRADE
 ANALIZE UČINAKA MJERA

Ciljevi praćenja ulaganja

Članak 4.

Ciljevi praćenja učinka ulaganja u turizmu su:

– utvrđivanje ekonomskih, socijalnih i okolišnih učinaka ulaganja

– povećanje transparentnosti u korištenju sredstava

– procjena usklađenosti s ciljevima nacionalne strategije razvoja turizma

– identifikacija izazova i preporuka za poboljšanje budućih programa potpora.

Praćenje učinka provedbe programa
 potpora za ulaganje

Članak 5.

(1) Procjena učinka provedbe programa potpora za ulaganje prati se kroz doprinos sljedećim pokazateljima:

– doprinos zelenoj i digitalnoj tranziciji turističkog gospodarstva

– unos nove opreme i suvremenih tehnologija

– veća zaposlenost

– razvoj proizvoda i usluga više dodane vrijednosti

– povećanje poduzetničke konkurentnosti i rast produktivnosti u turističkom sektoru

– ravnomjerni regionalni razvoj turizma

– gospodarsko aktiviranje neaktivne imovine u vlasništvu Republike Hrvatske.

(2) Za potrebe praćenja provedbe programa ulaganja korisnici potpora su dužni izvješćivati nadležno tijelo, kao davatelja potpore, o pokazateljima iz stavka 1. ovoga članka, koji se namjeravaju ostvariti provedbom ulaganja.

Instrumenti praćenja provedbe programa
 potpora za ulaganje

Članak 6.

Praćenje provedbe programa potpora provodi se putem:

– godišnjih izvješća korisnika potpora

– redovitih terenskih provjera

– analize statističkih podataka o rezultatima potpora

– ankete korisnika i lokalne zajednice.

Rokovi, dinamika praćenja, analiza i vrednovanje programa potpora i pojedine dodijeljene potpore

Članak 7.

(1) Analizu programa potpora u turizmu nadležno tijelo provodi na temelju statističkih podataka, financijskih izvješća korisnika potpora i kvalitativno na temelju intervjua s korisnicima te analizom projekata.

(2) Analiza programa potpora provodi se na temelju sljedećih pokazatelja učinka provedbe programa potpora u turizmu:

– udio pojedinih vrsta i kategorija ugostiteljsko-turističkih objekata za smještaj u odnosu na ukupne smještajne kapacitete

– analiza pojedinih vrsta i kategorija smještajnih kapaciteta na razini projekta, ITR-a, NUTS regije i na razini Republike Hrvatske

– praćenje financijskih vrijednosti ulaganja u pojedine vrste ugostiteljsko-turističkih objekata i/ili dodatnih sadržaja

– udio korisnika pojedine vrste potpore po veličini korisnika

– struktura i intenzitet iskorištenja dodijeljenih potpora

– broj novozaposlenih radnika s detaljnom strukturom

– doprinos zelenoj i digitalnoj tranziciji, što uključuje broj projekata rekonstrukcije i/ili novogradnje sukladno uvjetima iz članka 17. stavaka 3. i 4. Uredbe te postignute uštede energije u odnosu na početno stanje prije provedbe

– doprinos cjelogodišnjem turizmu – broj i vrsta objekata koji posluju od šest do devet mjeseci godišnje, broj i vrsta objekata koji posluju cijelu godinu

– udio i financijska struktura ulaganja u kupnju ili najam čistih plovila ili plovila s nultim emisijama

– udio i financijska struktura ulaganja u prilagodbu plovila koja im omogućuje da se kvalificiraju kao čista plovila i plovila s nultom emisijom.

(3) Analiza podataka iz stavka 1. ovoga članka provodi se pomoću izračuna koristeći pokazatelje iz stavka 2. ovoga članka i raspoložive podatke o broju smještajnih objekata, smještajnih jedinica i broju kreveta u smještajnim objektima u određenom vremenskom razdoblju te podatke o projektima kojima je dodijeljena potpora u turizmu iz integriranog informacijskog sustava turizma i drugih službenih evidencija javnopravnih tijela.

(4) Analize praćenja učinaka provedbe programa dodijeljenih potpora izrađuju se najmanje jednom u četiri godine.

(5) Dugoročno vrednovanje učinka provedbe programa potpora provodi se svake tri godine.

(6) Završna analiza praćenja učinka provedbe pojedine dodijeljene potpore provodi se najkasnije šest mjeseci nakon završetka svakog pojedinog projekta.

Izvješćivanje i vrednovanje

Članak 8.

Nadležno tijelo dužno je sastaviti godišnje izvješće o provedbi programa potpora sukladno članku 9. Uredbe Komisije (EU) 651/2014 od 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL L 187, 26. 6. 2014.,), kako je izmijenjena Uredbom Komisije (EU) br. 2017/1084 od 14. lipnja 2017. o izmjeni Uredbe (EU) br. 651/2014 u vezi s potporama za infrastrukture luka i zračnih luka, pragova za prijavu potpora za kulturu i očuvanje baštine i potpore za sportsku i višenamjensku rekreativnu infrastrukturu te regionalnih operativnih programa potpora za najudaljenije regije i o izmjeni Uredbe (EU) br. 702/2014 u vezi s izračunavanjem prihvatljivih troškova (SL L 156/1, 20. 6. 2017.), Uredbom Komisije (EU) 2020/972 od 2. srpnja 2020. o izmjeni Uredbe (EU) br. 1407/2013 u pogledu njezina produljenja i o izmjeni Uredbe (EU) br. 651/2014 u pogledu njezina produljenja i odgovarajućih prilagodbi (SL L 215/2020, 7. 7. 2020.), Uredbom (EU) 2021/1237 od 23. srpnja 2021. o izmjeni Uredbe (EU) br. 651/2014 o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (SL L 270/30, 29. 7. 2021.) i Uredbom Komisije (EU) br. 2023/1315 od 23. lipnja 2023. o izmjeni Uredbe (EU) br. 651/2014 o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora i Uredbe (EU) 2022/2473 o proglašenju određenih kategorija potpora poduzetnicima koji se bave proizvodnjom, preradom i stavljanjem na tržište proizvoda ribarstva i akvakulture spojivima s unutarnjim tržištem u primjeni članaka 107. i 108. Ugovora (SL L 167/1, 30. 6. 2023., u daljnjem tekstu: Opća uredba o skupnom izuzeću), zakonu kojim se uređuju državne potpore i propisima donesenim na temelju toga zakona te, ukoliko ocijeni potrebnim, predložiti mjere za poboljšanje programa potpora.

Javno objavljivanje podataka

Članak 9.

(1) Podaci iz Baze podataka, navedeni u članku 3. ovoga Pravilnika, koji su obuhvaćeni obvezom transparentnosti prema Općoj uredbi o skupnom izuzeću, objavljuju se na mrežnim stranicama nadležnog tijela.

(2) Obvezni sadržaj za javnu objavu iz prethodnog stavka uključuje najmanje:

– naziv korisnika potpore

– iznos i svrhu dodijeljene potpore

– lokaciju projekta

– ključne rezultate projekta.

(3) Podaci iz stavka 1. ovoga članka moraju biti dostupni najmanje deset godina od datuma dodjele potpore.

(4) Nadležno tijelo objavljuje podatke o dodijeljenim pojedinačnim državnim potporama na svojim mrežnim stranicama, po dodjeli potpore, u skladu sa obvezama propisanim zakonom kojim se uređuju državne potpore i za potrebe suradnje s drugim državnim i javnim tijelima.

IV. ZAVRŠNA ODREDBA

Članak 10.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/23-01/23

Urbroj: 529-06-03-01/2-25-11

Zagreb, 13. listopada 2025.

Ministar
 Tonči Glavina, v. r.